Ramaphosa: ‘Die koronavirus verander alles’Foto: Presidensie Pres. Cyril Ramaphosa sê hoewel hy begrip het vir die swaarkry en ongerief weens die nasionale afsonderingstydperk, is dit duidelik dat beperkings op beweging en byeenkomste wel daarin slaag om die kurwe van die pandemie af te plat. Volgens Ramaphosa het lande oor die hele wêreld die beperkings ingestel – dit is juis in daardie proaktiewe lande waar hulle dit kon regkry om die kurwe af te plat. Die presidensiële koördineringsraad het Saterdag ŉ virtuele vergadering onder voorsitterskap van Ramaphosa gehou. Die raad is saamgestel uit ministers, die premiers van al die provinsies en Salga, die organisasie wat munisipaliteite landwyd verteenwoordig. Dit was die raad se eerste virtuele vergadering en is gehou om vordering en uitdagings met die inwerkingstelling van die landwye afsonderingstydperk te evalueer en gesprekke tussen die nasionale en provinsiale regerings te begin rakende ŉ ekonomiese herstelstrategie. Die raad het ook ŉ verslag van die nasionale gesamentlike operasionele en intelligensiestruktuur (NatJoints) ontvang oor nakoming van die regulasies rakende die afsonderingstydperk, deurlopende kontakopsporing, huisvestingvereistes waaronder geïdentifiseerde kwarantynpersele, asook die bekendstelling van die massatoetsprogram. Volgens Ramaphosa is 5 400 veldwerkers reeds opgelei en is daar reeds begin om hulle na verskeie gebiede oor die hele land te ontplooi terwyl duisende veldwerkers steeds besig is met opleiding. Prioriteitsdistrikte en 993 wyke is geïdentifiseer wat bestaan uit die kwesbaarste en hoërisikogemeenskappe, asook gebiede met hoë infeksievlakke. Die provinsies werk ook saam met die nasionale gesondheidslaboratoriumdienste om toetspersele, wat mobiele en permanente toetseenhede sal insluit, te identifiseer. Foto: Presidensie Die raad het verder ook gepraat oor die verskaffing van noodsaaklike mediese voorraad, waaronder regulasies wat ingestel is om die uitvoer van sulke voorraad te beperk. Die regering gaan sy pogings verskerp om plaaslike vervaardiging van sulke produkte te verhoog. Die departement van water en sanitasie het reeds 6 000 watertenks en 723 watertenkers oor die hele land afgelewer. Dié program sal aansienlik uitgebrei word in die komende dae en weke. Die premiers het ook die behoefte uitgespreek vir beter koördinering en kommunikasie rakende die afsonderingstydperk-regulasies oor alle regeringsfere heen. Ramaphosa het die regering en die samelewing in die algemeen versoek om te herbesin oor hoe regerings, ondernemings en gemeenskappe funksioneer en onderling met mekaar verband hou in die stryd teen die pandemie. “Die koronavirus verander alles,” het hy gesê. Die raad sal gereeld vergader om te verseker daar is deurgaans en op alle vlakke doeltreffende samewerking rakende die nasionale reaksie op die Covid-19-pandemie. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.